
KLASA: 308-01/23-01/01
URBROJ: 2103-2-01/01-23-2
ČAZMA, 21. 09. 2023.

Na temelju članka 26. stavka 2. Zakona o zaštiti potrošača (,,Narodne novine“ broj 19/22 i 59/23) i članka 34. Statuta Grada Čazme (Službeni vjesnik Grada Čazme 13/21) Gradsko vijeće Grada Čazme na 16. sjednici Gradskog vijeća Grada Čazme održanoj dana 21. rujna 2023. godine, donosi 

ODLUKU 
o osnivanju Savjeta za zaštitu potrošača 
javnih usluga Grada Čazme

 UVODNE ODREDBE 
Članak 1.
1) Ovom Odlukom osniva se Savjet za zaštitu potrošača javnih usluga Grada Čazme (u daljnjem tekstu: Savjet), način rada te prava i obveze članova Savjeta. 
2) Savjet se osniva u svrhu davanja mišljenja u postupku donošenja odluka iz nadležnosti Gradskog vijeća kao i odluka iz nadležnosti gradonačelnika koje se odnose na zaštitu prava potrošača - korisnika za usluge koje se, temeljem odredbi zakona kojim se uređuje zaštita prava potrošača, smatraju javnim uslugama. 

ČLANOVI SAVJETA 
Članak 2.
1) Savjet čine tri (3) člana. 
2) Članovi savjeta su: 
-1 član, predstavnik Grada Čazme
-1 član, predstavnik Gradskog vijeća Grada Čazme
-1 član, predstavnik udruge za zaštitu potrošača

Članak 3.
1) Članove Savjeta  imenuje gradonačelnik odlukom o imenovanju. 
2) Predsjednik Savjeta je predstavnik Grada Čazme.


NAČIN RADA 
Članak 4.
1) Savjet radi na sjednicama. 
2) Sjednice saziva predsjednik Savjeta. 
3) Sjednice se sazivaju pozivom koji se članovima dostavlja elektroničkim putem. 
4) Poziv iz stavka 3.ovog članka sadrži mjesto i vrijeme održavanja sjednice, prijedlog dnevnog reda te materijale uz točke dnevnog reda. 
5) U slučaju posebnih okolnosti ili u slučaju žurnosti, Savjet može održati sjednicu i elektronskim putem. 
6) U slučaju iz stavka 5.ovog članka u pozivu na sjednicu mora se naznačiti da se ista održava elektronskim putem te naznačiti način i vrijeme glasovanja po točkama dnevnog reda. 

Članak 5.
1) Predsjednik Savjeta može, po svojoj ocjeni, na sjednicu pozvati i druge osobe koje mogu doprinijeti radu Savjeta, ali bez prava odlučivanja. 
2) Predsjednik sjednice saziva po potrebi, a dužan ju je sazvati u roku od 7 dana nakon dobivanja prijedloga akta iz članka 1.stavak 2.ove Odluke ili nakon što to zatraži većina članova Savjeta. 
Članak 6.
1) Poziv s materijalima za sjednice dostavlja se u pravilu pet dana prije održavanja sjednice. 
2) Iznimno, predsjednik Savjeta može sazvati sjednicu najkasnije 24 sata prije održavanja sjednice, a u tom slučaju dnevni red sjednice predložit će se na samoj sjednici. 
Članak 7.
1) Sjednicom iz članka 4.ove Odluke predsjeda predsjednik Savjeta. 
2) Savjet po pojedinom pitanju iz svoje nadležnosti donosi mišljenja i preporuke većinom glasova prisutnih članova. 
3) Na sjednici se mogu donositi odluke ako su prisutna najmanje dva člana Savjeta. 
4) U slučaju da za pojedinu odluku iz stavka 2.ovog članka ne postoji većina glasova smatra se da ista nije donesena. 
5) U slučaju odsutnosti predsjednika Savjeta, sjednicom predsjeda predstavnik udruge za zaštitu potrošača. 
6) Na sjednici Savjeta vodi se zapisnik koji sadrži osnovne podatke o radu sjednice, iznijete prijedloge te donijete akte po točkama dnevnog reda. 
Članak 8.
1) Administrativnu podršku radu Savjeta kao i stručne poslove potrebne za rad Savjeta obavlja upravno tijelo Grada Čazme nadležno za pitanja zaštite potrošača. 

2) Savjet ne može samostalno istupati u javnosti, već samo putem gradonačelnika.



PRAVA I OBVEZE ČLANOVA SAVJETA 
Članak 9.
1) Članovi Savjeta dužni su svojim radom doprinositi svrsi iz članka 1.ove Odluke vrednujući istovjetno prava potrošača i interese Grada Čazme. 
2) Članovi Savjeta dužni su redovito prisustvovati sjednicama Savjeta osim u slučaju izostanka iz opravdanih razloga. 
3) Za svoj rad članovi Savjeta ne primaju naknadu. 

Članak 10.
1) Mandat članova Savjeta traje neodređeno vrijeme. 
2) Članu Savjeta mandat prestaje: 
-danom podnošenja (zaprimanja) pisane ostavke, ako u ostavci nije naveden drugi dan prestanka, 
-danom razrješenja od strane osobe koja ih imenovala odnosno gradonačelnika
-iz drugih razloga kada je isti onemogućen obavljati poslove člana Savjeta.
3) Umjesto člana Savjeta kojemu je članstvo prestalo, novi se član imenuje u roku od 30 dana od dana prestanka mandata na način propisan člankom 3. ove Odluke.
 
PRIJELAZNE I ZAVRŠNE ODREDBE 
Članak 11.
Gradonačelnik će u roku od 15 dana od dana stupanja na snagu ove Odluke donijeti odluku o imenovanju članova savjeta Grada Čazme. 
Članak 12.
Stupanjem na snagu ove Odluke prestaje važiti Odluka o osnivanju i imenovanju Savjeta potrošača javnih usluga Grada Čazme (KLASA: 308-01/20-01/1, URBROJ: 2110-01-2-20-1) od 14. siječnja 2020. godine. 
Članak 13.
Ova Odluka stupa na snagu u roku od 8 (osam) dana od dana objave u Službenom vjesniku Grada Čazme.
	


                                                                                       PREDSJEDNIK GRADSKOG VIJEĆA	
                                                                                             Branko Novković, mag.med.techn.

